ການກວດສອບອິດສະຫຼະ
ແມ່ນພາກບັງຄັບຂອງລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້ ໃນຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ທຸກສະບັບ. ຈຸດປະສົງຂອງການກວດສອບອິດສະຫຼະແມ່ນເພື່ອທົບທວນ ແລະ ລາຍງານກ່ຽວກັບລະບົບການຮັບປະກັນຄວາມຖືກຕ້ອງທາງ ດ້ານກົດໝາຍຂອງໄມ້ ແລະ ກວດສອບວ່າອົງປະກອບຕ່າງໆຂອງລະບົບດັ່ງກ່າວປະຕິບັດງານໄດ້ຕາມທີ່ໄດ້ກຳນົດ ໄວ້ໃນຂໍ້ຕົກລົງ ການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA). ດັ່ງນັ້ນ, ການກວດສອບອິດສະຫຼະຈຶ່ງຊ່ວຍເສີມສ້າງຄວາມໜ້າເຊື່ອຖືໃຫ້ແກ່ຂໍ້ຕົກລົງດັ່ງກ່າວ. ບົດລາຍງານຂອງຜູ້ກວດສອບອາດກຳນົດວິທີການສຳລັບຄະນະກຳມະການຮ່ວມໃນການຈັດຕັ້ງປະຕິບັດ ໃນການປັບປຸງລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້.
ລັດຖະບານຂອງປະເທດທີ່ເປັນຄູ່ຮ່ວມສັນຍາຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ແຕ່ງຕັ້ງຜູ້ກວດສອບອິດສະຫຼະ ໂດຍການປຶກສາຫາລືກັບສະຫະພາບເອີຣົບ, ໂດຍຜ່ານຂັ້ນຕອນຕາມທີ່ໄດ້ກຳນົດໄວ້ໃນ ເອກະສານຊ້ອນທ້າຍຂອງຂໍ້ຕົກລົງດັ່ງກ່າວກ່ຽວກັບການກວດສອບອິດສະຫຼະ. ເອກະສານຊ້ອນທ້າຍດັ່ງກ່າວໄດ້ລະບຸຈະແຈ້ງວ່າຜູ້ສອບຈະຕ້ອງເປັນເອກະລາດຈາກອົງການຈັດຕັ້ງຕ່າງໆ ແລະ ຈາກບຸກຄົນທີ່ມີສ່ວນພົວພັນໃນການບໍລິຫານຈັດການລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້. ໃນບັນດາຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ທີ່ໄດ້ຮັບການລົງນາມຮັບຮອງທຸກສະບັບ ຮຽກຮ້ອງໃຫ້ດຳເນີນການກວດສອບໂດຍອົງການກວດສອບມືອາຊີບທີ່ປະຕິບັດວຽກງານໂດຍມີມາດຕະການສາກົນ (ISO).
ເອກະສານຊ້ອນທ້າຍຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ກ່ຽວກັບການກວດສອບອິດສະຫຼະກຳນົດໜ້າວຽກຂອງການສຶກສາສຳລັບຜູ້ກວດສອບອິດສະຫຼະ, ລວມທັງເວລາ ແລະ ວິທີການທີ່ຜູ້ກວດສອບຈະປະຕິບັດວຽກງານ ແລະ ສ້າງບົດລາຍງານຕ່າງໆ.
ບົດບາດຂອງຜູ້ກວດສອບ
ບົດບາດຂອງຜູ້ກວດສອບຈະແຕກຕ່າງກັນໃນແຕ່ລະປະເທດ ເຊິ່ງອາດປະກອບດ້ວຍ:
- ການປະເມີນທຸກໆດ້ານຂອງ ລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້ ເພື່ອກວດສອບວ່າລະບົບດັ່ງ ກ່າວກຳລັງດຳເນີນງານໄດ້ຕາມທີ່ກຳນົດໄວ້ ອີງຕາມຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA)
- ລະບຸຄວາມຂາດຕົກບົກຜ່ອງທີ່ອາດເກີດຂຶ້ນໃນລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້
- ປະເມີນປະສິດທິພາບຂອງມາດຕະການແກ້ໄຂ
- ປະເມີນຜົນວ່າການບໍລິຫານຈັດການຂໍ້ມູນແມ່ນສາມາດນຳໃຊ້ໃນການຕັດສິນໃຈອອກໃບອະນຸຍາດ FLEGT ໄດ້ຢ່າງຖືກຕ້ອງ
- ປະເມີນຂັ້ນຕອນຕ່າງໆຂອງສະຫະພາບເອີຣົບໃນການປ່ອຍໄມ້ທີ່ໄດ້ຮັບອະນຸຍາດເຂົ້າສູ່ຕະຫຼາດຂອງສະຫະພາບເອີຣົບ
- ປະເມີນວິທີການຈັດຕັ້ງປະຕິບັດຂັ້ນຕອນຕ່າງໆໃນການກວດສອບ ເພື່ອຮັບປະກັນຄວາມສອດຄ່ອງກັນກັບເງື່ອນໄຂນິຍາມຄວາມຖືກຕ້ອງທາງກົດໝາຍ
- ປະເມີນຜົນການປະຕິບັດງານຂອງໜ່ວຍງານຄຸ້ມຄອງທີ່ພົວພັນໃນຂັ້ນຕອນການກວດສອບ
- ປະເມີນວິທີການລາຍງານການຝ່າຝືນກົດໝາຍໂດຍເຈົ້າໜ້າທີ່ທີ່ກ່ຽວຂ້ອງ
- ປະເມີນຄວາມມີປະສິດທິພາບຂອງກົນໄກບໍລິຫານການຮ້ອງທຸກ, ລວມທັງຄວາມເດືອດຮ້ອນຂອງພາກສ່ວນກ່ຽວຂ້ອງກ່ຽວກັບການຈັດຕັ້ງປະຕິບັດລະບົບການຮັບປະກັນຄວາມຖືກຕ້ອງທາງດ້ານກົດໝາຍ ແລະ/ຫຼື ວຽກງານການກວດສອບອິດສະຫຼະ
- ປະເມີນລະບົບທີ່ໃຊ້ເພື່ອຕິດຕາມໄມ້ຜ່ານແດນ
- ກວດສອບຂໍ້ມູນກ່ຽວກັບໃບອະນຸຍາດການຈັດຕັ້ງປະຕິບັດກົດໝາຍປ່າໄມ້, ການຄຸ້ມຄອງ ແລະ ການຄ້າໄມ້ ໃນປະເທດທີ່ເປັນຄູ່ຮ່ວມສັນຍາຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ທີ່ສົ່ງໃຫ້ສະຫະພາບເອີຣົບ ໂດຍປຽບທຽບກັບຂໍ້ມູນທີ່ມີໃນສະຫະພາບເອີຣົບກ່ຽວກັບການໄດ້ຮັບໃບອະນຸຍາດດັ່ງກ່າວ.
ບົດບາດຂອງບັນດາພາກສ່ວນກ່ຽວຂ້ອງ
ຜູ້ກວດສອບອິດສະຫຼະຈະຊອກຫາຂໍ້ມູນຈາກພາກເອກະຊົນ ແລະ ອົງການຈັດຕັ້ງທາງສັງຄົມທີ່ໄດ້ຮັບຜົນກະທົບຈາກລະບົບ ການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້. ຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ບາງສະບັບຈະລະບຸຈະແຈ້ງວ່າ ອົງການຈັດຕັ້ງທາງສັງຄົມ ສາມາດ ແລະ ຄວນຈະສະໜອງຂໍ້ມູນໃຫ້ແກ່ຜູ້ກວດສອບອິດສະຫຼະ ໃນຂໍ້ຕົກລົງບາງສະບັບຍັງໄດ້ສ້າງບົດບາດໃຫ້ແກ່ກຸ່ມຂອງອົງການຈັດຕັ້ງທາງສັງຄົມໃນການເປັນຜູ້ສັງເກດການອິດສະຫຼະ ເບິ່ງຕາຕະລາງ ‘ການປຽບທຽບລະຫວ່າງການກວດສອບອິດສະຫຼະ ແລະ ການສັງເກດການອິດສະຫຼະ’.
ການປຽບທຽບລະຫວ່າງການກວດສອບອິດສະຫຼະ ແລະ ການສັງເກດການອິດສະຫຼະ
ຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ບາງສະບັບ ຍັງໄດ້ກໍານົດບົດບາດຂອງຜູ້ສັງ ເກດການອິດສະຫຼະເຂົ້າໃນຂໍ້ຕົກລົງດັ່ງກ່າວນຳອີກ. ສິ່ງທີ່ແຕກຕ່າງຈາກຜູ້ສັງເກດການອິດສະຫຼະແມ່ນ, ຜູ້ກວດສອບອິດສະຫຼະບໍ່ໄດ້ຕິດຕາມກວດກາອາດຊະຍາກຳທາງດ້ານປ່າໄມ້ ຫຼື ປະເມີນວ່າຜູ້ດຳເນີນທຸລະກິດສະເພາະໃດໜຶ່ງປະຕິບັດຕາມກົດໝາຍ ຫຼື ບໍ່. ໃນທາງກົງກັນຂ້າມ, ຜູ້ກວດສອບຈະເນັ້ນໃສ່ລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້ທັງໝົດ, ແລະ ຄວາມສາມາດຂອງລະບົບດັ່ງກ່າວໃນການປະຕິບັດຕາມທີ່ໄດ້ກຳນົດໄວ້ ສຳລັບຂໍ້ມູນເພີ່ມເຕີມກ່ຽວກັບການສັງເກດການອິດສະຫຼະ, ເບິ່ງພາກເນື້ອໃນລະອຽດຂອງຂໍ້ຕົກລົງການເຂົ້າເປັນຄູ່ ຮ່ວມສັນຍາການຄ້າແບບສະໝັກໃຈ (VPA) ກ່ຽວກັບ ການຕິດຕາມກວດກາຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA).
ຄວາມຖີ່ໃນການກວດສອບ ແລະ ການລາຍງານ
ສະຫະພາບເອີຣົບ ແລະ ປະເທດທີ່ເປັນຄູ່ຮ່ວມສັນຍາຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ໄດ້ຕົກລົງເຫັນດີກ່ຽວກັບຄວາມຖີ່ໃນການກວດສອບໃນລະຫວ່າງການເຈລະຈາ. ມາຮອດປະຈຸບັນຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ສ່ວນໃຫຍ່ລະບຸໃຫ້ມີການກວດສອບ ຢ່າງໜ້ອຍທຸກໆຫົກເດືອນ ໃນເວລາທີ່ປະເທດທີ່ເປັນຄູ່ຮ່ວມສັນຍາກຳລັງກະກຽມໃນການອອກໃບອະນຸຍາດ FLEGT ຫຼັງຈາກເລີ່ມດຳເນີນການອອກໃບອະນຸຍາດດັ່ງກ່າວແລ້ວ, ການກວດສອບຈະດຳເນີນເປັນປະຈໍາປີ ເຊິ່ງຜູ້ກວດສອບອາດຈະດຳເນີນການກວດສອບໃນຮູບແບບສຸ່ມກວດ. ຜູ້ກວດສອບຈະສົ່ງບົດລາຍງານໃຫ້ຄະນະກໍາມະການຮ່ວມໃນການຈັດຕັ້ງປະຕິບັດທີ່ສ້າງຕັ້ງໂດຍສະຫະພາບເອີຣົບ ແລະ ປະເທດທີ່ເປັນຄູ່ຮ່ວມສັນຍາ ເຊິ່ງການສະຫຼຸບບົດລາຍງານແມ່ນຈະດຳເນີນການຢ່າງເປີດເຜີຍ.
ເບິ່ງໃນພາກເນື້ອໃນລະອຽດຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ໃນ ເອກະສານຊ້ອນທ້າຍກ່ຽວກັບການກວດສອບອິດສະຫຼະ.
ຂໍ້ສັງເກດກ່ຽວກັບຊື່
ບາງປະເທດທີ່ເປັນຄູ່ຮ່ວມສັນຍາຂໍ້ຕົກລົງດັ່ງກ່າວເອີ້ນການກວດສອບອິດສະຫຼະໃນຊື່ອື່ນໆທີ່ແຕກຕ່າງກັນ ປະເທດການ້າເອີ້ນການກວດສອບອິດສະຫຼະວ່າ: ‘ການຕິດຕາມກວດກາອິດສະຫຼະ’, ໃນຂະນະທີ່ປະເທດອິນໂດເນເຊຍເອີ້ນວ່າ: ‘ການປະເມີນຜົນເປັນໄລຍະ’. ເຖິງວ່າຈະມີຊື່ເອີ້ນທີ່ແຕກຕ່າງກັນ, ແຕ່ກໍ່ມີຫຼັກການອັນດຽວກັນ.
ຂໍ້ມູນເພີ່ມເຕີມ
ພາກສ່ວນທີ່ກ່ຽວຂ້ອງຂອງເນື້ອໃນລະອຽດຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA)
ລະບົບການຮັບປະກັນຄວາມຖືກຕ້ອງທາງດ້ານກົດໝາຍຂອງໄມ້
ນິຍາມຄວາມຖືກຕ້ອງທາງກົດໝາຍຂອງໄມ້
ເອກະສານຊ້ອນທ້າຍຂອງຂໍ້ຕົກລົງການເຂົ້າເປັນຄູ່ຮ່ວມສັນຍາການຄ້າແບບສະໝັກໃຈ (VPA) ກ່ຽວກັບການກວດສອບອິດສະຫຼະ